**“Açıq hökumətin təşviqinə dair 2016-2018-ci illər üçün Milli Fəaliyyət Planı”nda nəzərdə tutulan tədbirlərin Azərbaycan Respublikasının Dövlət Miqrasiya Xidməti tərəfindən 2016-cı ildə icrası barədə illik hesabat**

**1.1-ci bəndin icrasına dair (Azərbaycan Respublikası Nazirlər Kabinetinin 2011-ci il 24 noyabr tarixli 191 nömrəli Qərarı ilə təsdiq edilmiş “Elektron xidmət növlərinin Siyahısı”nın təkmilləşdirilməsi, siyahıda olan, lakin tam fəaliyyət göstərməyən xidmətlərin fəaliyyətinin təmin edilməsi və “Elektron hökumət” portalına yeni xidmətlərin inteqrasiya edilməsi)**

Azərbaycan Respublikası Nazirlər Kabinetinin 2011-ci il 24 noyabr tarixli 191 nömrəli Qərarı ilə təsdiq edilmiş “Elektron xidmət növlərinin Siyahısı”nda nəzərdə tutulmuş Dövlət Miqrasiya Xidməti tərəfindən göstərilən 11 elektron xidmət “Elektron hökumət” portalına inteqrasiya edilmiş və fəaliyyəti tam təmin edilmişdir. Xidmətin rəsmi internet səhifəsində “Elektron xidmət” adlı bölmə yaradılmış, müraciət edən şəxslərin bu bölmədən maneəsiz və sərbəst istifadə imkanları təmin edilmişdir. Qeyd olunanlarla yanaşı, Azərbaycan Respublikasının vətəndaşlığına mənsubiyyətin müəyyən edilməsi ilə bağlı xidmətin elektronlaşdırılması məqsədilə 2016-cı il 09 sentyabr tarixdə 06/2107 nömrəli məktubla Azərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyinə təklif göndərilmişdir.

**1.3-cü bəndin icrasına dair (“Elektron hökumət” portalının imkanları və istifadəsi ilə bağlı vətəndaşlar arasında ictimai maarifləndirmə tədbirlərinin və təqdimatların keçirilməsi):**

“Elektron hökumət” portalının imkanları və istifadəsi ilə bağlı vətəndaşlar arasında ictimai maarifləndirmə tədbirlərinin və təqdimatların keçirilməsi Dövlət Miqrasiya Xidməti tərəfindən daim diqqət mərkəzində saxlanılmış, bu istiqamətdə 27 oktyabr 2016-cı il tarixdə “Şeraton” mehmanxanasında ictimaiyyət nümayəndələrinin iştirakı ilə yeni istifadəyə verilmiş “ASAN Ödəniş“ terminalı ilə bağlı təqdimat keçirilmişdir. Bununla yanaşı, regionlarda əhalinin miqrasiya sahəsində qanunvericilik ilə bağlı maarifləndirilməsi istiqamətində keçirilən tədbirlər zamanı iştirakçılara mütəmadi olaraq Xidmət tərəfindən göstərilən elektron xidmətlər barədə məlumatlar verilmişdir.

Dövlət Miqrasiya Xidməti tərəfindən təqdim edilən elektron xidmətlərlə bağlı elektron hökumət portalında yerləşdirmək üçün **11** videotəlimat hazırlanaraq aidiyyəti üzrə təqdim edilmişdir. Həmçinin Xidmətin rəsmi internet səhifəsi (www.miqration.gov.az) cari il ərzində funksionallıq və dizayn baxımından tamamilə yenilənmiş, forma və məzmun baxımından müasir standartlara uyğunlaşdırılmış və məlumatların 3 dildə yenilənməsi mütəmadi olaraq təmin edilmişdir. O cümlədən saytda [əcnəbinin yaddaş kitabçası](https://migration.gov.az/cat.php?scatid=111), dövlət rüsumları, statistika, [miqrasiya orqanlarına qulluğa qəbul](https://migration.gov.az/cat.php?scatid=112), sənədləşmə, sual-cavab, etik davranış, informasiya azadlığı, Apellyasiya Şurası, əmək miqrasiyası kvotası, Dövlət Miqrasiya Xidməti yanında İctimai Şura, vətəndaşların müraciətlərinə dair qanunvericilik və regional miqrasiya idarələri altbölmələrində əhatəli və dolğun məlumatların yerləşdirilməsi təmin edilmişdir.

**1.4-cü bəndin icrasına dair (Elektron xidmətlərin tətbiqi ilə əlaqədar dövlət orqanları tərəfindən tələb edilən rəsmi sənəd və arayışların sayının azaldılmasının təmin edilməsi):**

Elektron xidmətlərin tətbiqi ilə əlaqədar Dövlət Miqrasiya Xidməti tərəfindən tələb edilən rəsmi sənəd və arayışların sayının azaldılmasının təmin edilməsi məqsədilə 2016-cı il 09 sentyabr tarixdə 06/2107 nömrəli məktubla Azərbaycan Respublikasının Prezidenti yanında Vətəndaşlara Xidmət və Sosial İnnovasiyalar üzrə Dövlət Agentliyinə təkliflər göndərilmişdir. Sözügedən istiqamətdə təkliflər aşağıdakı kimi olmuşdur:

* Azərbaycan Respublikası Nazirlər Kabinetinin 2011-ci il 24 noyabr tarixli 191 nömrəli Qərarı ilə təsdiq edilmiş “Elektron xidmət növlərinin Siyahısı”na şəxsin Azərbaycan Respublikasının vətəndaşlığına mənsubiyyətinin müəyyənləşdirilməsi ilə bağlı xidmətlərin də daxil edilməsi;
* Azərbaycan Respublikası Nazirlər Kabinetinin 2015-ci il 18 mart tarixli 84 nömrəli Qərarı ilə təsdiq edilmiş “Şəxsin Azərbaycan Respublikasının vətəndaşlığına mənsubiyyətinin müəyyənləşdirilməsi Qaydası”nın 3.4.10-cu yarımbəndində göstərilən sənədin şəxsin Azərbaycan Respublikasının vətəndaşlığına mənsubiyyətinin müəyyənləşdirilməsi ilə əlaqədar icraat baxımından hər hansı əhəmiyyəti olmadığından, həmin yarımbəndin ləğv edilməsi;
* Azərbaycan Respublikası Prezidentinin 2010-cu il 4 iyun tarixli 276 nömrəli Fərmanı ilə təsdiq edilmiş “Azərbaycan Respublikasının Dövlət Miqrasiya Xidmətinin vahid miqrasiya məlumat sistemi haqqında Əsasnamə”nin 10.3-cü, 11.1.0-cı və 13.1.12-ci yarımbəndlərini nəzərə alaraq, Azərbaycan Respublikası Prezidentinin 1999-cu il 30 avqust tarixli 189 nömrəli Fərmanı ilə təsdiq edilmiş “Azərbaycan Respublikasının vətəndaşlığı məsələlərinə baxılması və onların həlli qaydaları haqqında Əsasnamə”nin 2-ci hissəsinin altıncı (Azərbaycan Respublikasında son beş il ərzində yaşaması barədə yaşayış yerindən arayış)­ və səkkizinci (Azərbaycan Respublikasının ərazisində daimi yaşamaq üçün icazə vəsiqəsinin surəti), 10-cu hissəsinin dördüncü (Azərbaycan Respublikası vətəndaşlığına xitam verilməsi barədə sənəd) və 19-cu hissəsinin yeddinci (şəxsiyyəti təsdiq edən sənədin surəti) abzaslarının ləğv edilməsi;
* Azərbaycan Respublikası Prezidentinin 2010-cu il 4 iyun tarixli 276 nömrəli Fərmanı ilə təsdiq edilmiş “Azərbaycan Respublikasının Dövlət Miqrasiya Xidmətinin vahid miqrasiya məlumat sistemi haqqında Əsasnamə”nin 10.2-10.4-cü, 11.8.1-ci və 11.8.2-ci yarımbəndlərini nəzərə alaraq, Azərbaycan Respublikasının Miqrasiya Məcəlləsinin 46.1.6-cı (Azərbaycan Respublikasının ərazisində müvəqqəti olma və ya müvəqqəti yaşama hüququ verən sənədin surəti), 53.1.9-cu (Azərbaycan Respublikasında müvəqqəti və ya daimi yaşamaq üçün icazə vəsiqəsinin surəti), 65.0.5-ci (Azərbaycan Respublikasının ərazisində başqa əsaslarla olan əcnəbinin və vətəndaşlığı olmayan şəxsin Azərbaycan Respublikasının ərazisində qalmasına hüquq verən müvafiq sənədin surəti) maddələrinin ləğv edilməsini, 65.0.6.1-ci maddədə “və dövlət qeydiyyatı haqqında şəhadətnaməsinin” və 65.0.6.2-ci maddədə “və fiziki şəxsə verilmiş vergi ödəyicisinin uçota alınması haqqında şəhadətnamənin” sözlərinin çıxarılması;
* Mövcudluğunun inzibati aktın qəbul edilməsində əhəmiyyət kəsb etmədiyini və hüquqi nəticəyə səbəb olmadığını nəzərə alaraq, Azərbaycan Respublikası Prezidentinin 1999-cu il 30 avqust tarixli 189 nömrəli Fərmanı ilə təsdiq edilmiş “Azərbaycan Respublikasının vətəndaşlığı məsələlərinə baxılması və onların həlli qaydaları haqqında Əsasnamə”nin 2-ci hissəsinin dördüncü (yaşayış yerindən ailə tərkibi haqqında arayış), 10-cu hissəsinin beşinci (ailə tərkibi haqqında arayış), 19-cu hissəsinin dördüncü (yaşayış yerindən ailə tərkibi haqqında arayış) abzaslarının, o cümlədən Azərbaycan Respublikasının Miqrasiya Məcəlləsinin 53.1.4-cü ( ailə tərkibi haqqında (ailə üzvlərinin adı, soyadı, təvəllüdü, məşğuliyyəti, yaşadığı və ya olduğu yer göstərilməklə) arayış), 53.1.5-ci (nikah haqqında şəhadətnamənin notariat qaydasında təsdiq olunmuş surəti), 53.1.8-ci (əcnəbilərin və vətəndaşlığı olmayan şəxslərin peşə ixtisası olduğu təqdirdə, bunu təsdiq edən sənədlərin notariat qaydasında təsdiq olunmuş surətləri) maddələrinin ləğv edilməsi.

**2.4-cü bəndin icrasına dair (Dövlət orqanlarının internet səhifələrinin mobil versiyalarının hazırlanması, sosial şəbəkələrdə səhifələrinin açılması və onların aktiv fəaliyyətinin təmin edilməsi);**

Xidmətin rəsmi internet səhifəsinin mobil versiyası hazırlanaraq istifadəyə verilmişdir. Sosial şəbəkələrdə Dövlət Miqrasiya Xidmətinin səhifələrinin açılması istiqamətində isə işlər davam etdirilir.

**4.1.1-ci bəndin icrasına dair (Açıq hökumət prinsiplərinin təşviqi və korrupsiyanın qarşısının alınması istiqamətlərində qeyri-hökumət təşkilatlarının layihə və təşəbbüslərinə dəstəyin prioritet istiqamət kimi müəyyən edilməsi);**

Açıq hökumət prinsipləri informasiyanın əldə edilməsində açıqlığın təmin edilməsini, ictimai iştirakçılığın artırılmasını və vətəndaş cəmiyyəti institutları ilə sıx əməkdaşlığı nəzərdə tutur.

Dövlət Miqrasiya Xidmətində, habelə ona məxsus elektron informasiya ehtiyatlarında mövcud olan informasiyaların hamı tərəfindən sərbəst və maneəsiz şəkildə, bərabər şərtlərlə, açıq cəmiyyətin və demokratik hüquqi dövlətin prinsipləri əsasında əldə edilməsi təmin olunur. Xidmət öz informasiya ehtiyatlarından hər bir şəxsin sərbəst, maneəsiz və hamı üçün bərabər şərtlərlə informasiya əldə etmək hüququnu “İnformasiya əldə etmək haqqında” Azərbaycan Respublikasının Qanunu ilə müəyyənləşdirilmiş qaydada təmin edir.

Bundan başqa, Dövlət Miqrasiya Xidmətinin Çağrı Mərkəzinin - (919 telefon nömrəsi) 3 dildə - Azərbaycan, ingilis və rus dillərində fəaliyyəti bu sahədə şəffaflığın, habelə vətəndaşların lazımi informasiyaları əldə etmək hüququnun təmini baxımından vacib əhəmiyyətə malikdir. 2016-cı ilin 11 ayı ərzində Çağrı Mərkəzinə 78362 müraciət daxil olmuşdur.

Xidmətin rəsmi internet səhifəsinin (www.migration.gov.az) 3 dildə - Azərbaycan, ingilis və rus dillərində fəaliyyət göstərməsi, o cümlədən əcnəbi və vətəndaşlığı olmayan şəxslərin bu üç dildən onlara daha münasib olan birində “Sual-cavab” xidmətinə, “Onlayn bələdçi” xidmətinə, həmçinin qurumun elektron ünvanına (info@migration.gov.az) onları maraqlandıran məsələlərlə bağlı müraciət etmələri və vaxtında hüquqi yardım almaları üçün lazımi təşkilati tədbirlər həyata keçirilmişdir. Bunlarla yanaşı, ölkədə və dünyada miqrasiya sahəsi üzrə baş verən yeniliklərin əcnəbilərə və vətəndaşlığı olmayan şəxslərə, həmçinin Azərbaycan Respublikası vətəndaşlarına çatdırılması məqsədi daşıyan Xidmətin “Miqrasiya” informasiya analitik jurnalının (Azərbaycan, rus, ingilis dillərində) çapı davam etdirilmişdir.

“Açıq Hökumətin təşviqinə dair 2012-2015-ci illər üçün Milli Fəaliyyət Planı”na və “İctimai iştirakçılıq haqqında” Azərbaycan Respublikasının Qanununa uyğun olaraq ictimai iştirakçılığın - dövlət və cəmiyyət həyatının müxtəlif sahələrində dövlət siyasətinin hazırlanmasında və həyata keçirilməsində, ümumdövlət və yerli səviyyədə qərarların qəbulunda, Dövlət Miqrasiya Xidmətinin fəaliyyətinə ictimai nəzarətin təşkilində vətəndaşların və vətəndaş cəmiyyət institutlarının “İctimai iştirakçılıq haqqında” Azərbaycan Respublikasının 2013-cü il 22 noyabr tarixli Qanunu ilə müəyyən edilmiş formalarda iştirakının, dövlət və yerli özünüidarəetmə orqanlarının ictimaiyyətlə məsləhətləşməsinin və ictimai rəyin nəzərə alınmasının təmin edilməsi məqsədilə 2015-ci il 8 iyun tarixində Dövlət Miqrasiya Xidməti yanında İctimai Şura yaradılmışdır.

Dövlət Miqrasiya Xidməti yanında İctimai Şuranın 13 noyabr 2015-ci il tarixdə keçirilmiş iclasında Xidmətin fəaliyyətində ictimai iştirakçılığın təmin olunması məqsədilə 27 bənddən ibarət hazırlanmış təkliflər qəbul edilmiş və həmin təkliflər 12 fevral 2016-cı il tarixdə Xidmət rəhbərliyi ilə birgə keçirilmiş iclasda müzakirə edilmişdir. Həmin təkliflər miqrasiya sahəsində həyata keçirilən strategiyanın inkişaf etdirilməsi, bu sahədə mövcud qanunvericiliyin təkmilləşdirilməsi, Azərbaycanda qaçqın və sığınacaq axtaran şəxslərin statusunun hüquqi çərçivələri və gələn miqrantların qeydiyyat prosedurları ilə bağlı yeni elementlərin müəyyənləşdirilməsi, maraqlı tərəflər arasında əməkdaşlıq imkanlarının artırılması və İctimai Şuranın fəaliyyətinin təkmil şəkildə qurulması istiqamətlərini əhatə edib.

**4.1.3-cü bəndin icrasına dair (“Açıq hökumət tərəfdaşlığı” vətəndaş cəmiyyəti platformasının yaradılması və fəaliyyətinin dəstəklənməsi);**

Cari il ərzində Açıq hökumət prinsiplərinin miqrasiya orqanlarında təşviqi məqsədilə Xidmətin Təlim-tədris mərkəzi tərəfindən tədris proqramları hazırlanmış, “Azərbaycan Respublikasının miqrasiya orqanlarında açıq hökumət prinsiplərinin tətbiqi və genişləndirilməsi. Etik davranış qaydaları və bu qaydaların pozulmasına görə məsuliyyət”, “Açıq hökumətin təşviqinə dair 2016-2018-ci illər üçün Milli Fəaliyyət Planı”nın mahiyyəti və bundan irəli gələn tələblər”, “Açıq hökumət prinsipləri Azərbaycan Respublikasının miqrasiya orqanlarında qarşısında duran prioritet vəzifələrdən biridir” mövzularında Xidmətin 39 əməkdaşına mühazirələr oxunmuşdur.

**4.2.1-ci bəndin icrasına dair (İctimai şuraların fəaliyyətinin təşkil edilməsi, gücləndirilməsi və davamlılığının təmin edilməsi);**

Açıq Hökumətin təşviqinə dair 2012-2015-ci illər üçün Milli Fəaliyyət Planı”na və “İctimai iştirakçılıq haqqında” Azərbaycan Respublikasının Qanununa uyğun olaraq ictimai iştirakçılığın - dövlət və cəmiyyət həyatının müxtəlif sahələrində dövlət siyasətinin həyata keçirilməsində, ümumdövlət və yerli səviyyədə qərarların qəbulunda, Dövlət Miqrasiya Xidmətinin fəaliyyətinə ictimai nəzarətin təşkilində vətəndaşların və vətəndaş cəmiyyət institutlarının “İctimai iştirakçılıq haqqında” Azərbaycan Respublikasının 2013-cü il 22 noyabr tarixli Qanunu ilə müəyyən edilmiş formalarda iştirakının, dövlət və yerli özünüidarəetmə orqanlarının ictimaiyyətlə məsləhətləşməsinin və ictimai rəyin nəzərə alınmasının təmin edilməsi məqsədilə 2015-ci il 8 iyun tarixində Dövlət Miqrasiya Xidməti yanında İctimai Şura yaradılmışdır.

Dövlət Miqrasiya Xidməti yanında İctimai Şuranın 13 noyabr 2015-ci il tarixdə keçirilmiş iclasında Xidmətin fəaliyyətində ictimai iştirakçılığın təmin olunması məqsədilə 27 bənddən ibarət hazırlanmış təkliflər qəbul edilmiş və həmin təkliflər 12 fevral 2016-cı il tarixdə Dövlət Miqrasiya Xidmətinin rəhbərliyi ilə birgə keçirilmiş iclasda müzakirə edilmişdir. Həmin təkliflər miqrasiya sahəsində həyata keçirilən strategiyanın inkişaf etdirilməsi, bu sahədə mövcud qanunvericiliyin təkmilləşdirilməsi, Azərbaycanda qaçqın və sığınacaq axtaran şəxslərin statusunun hüquqi çərçivələri və gələn miqrantların qeydiyyat prosedurları ilə bağlı yeni elementlərin müəyyənləşdirilməsi, maraqlı tərəflər arasında əməkdaşlıq imkanlarının artırılması və İctimai Şuranın fəaliyyətinin təkmil şəkildə qurulması istiqamətlərini əhatə etmişdir.

Dövlət Miqrasiya Xidməti yanında İctimai Şuranın hər rübün nəticəsi olaraq, o cümlədən 2016-cı ilin noyabrın 17-də keçirilmiş iclaslarında Xidmət nümayəndələri iştirak etmiş, iclas zamanı qaldırılan və cəmiyyətdə maraq doğuran suallar nümayəndələr tərəfindən cavablandırılmışdır.

Eyni zamanda, Xidmət tərəfindən hazırlanmış “Azərbaycan Respublikasının 1999-cu il 8 dekabr tarixli 773-IQ nömrəli Qanunu ilə təsdiq edilmiş “Yaşayış yeri və olduğu yer üzrə qeydiyyat haqqında” Azərbaycan Respublikası Qanununun tətbiqi haqqında Əsasnamə”də dəyişiklik edilməsi barədə” Azərbaycan Respublikasının Qanunu” layihəsinə münasibət bildirilməsi məqsədilə Dövlət Miqrasiya Xidməti yanında İctimai Şuraya 17 noyabr 2016-cı il tarixli 02/23 nömrəli məktub göndərilmişdir.

Beynəlxalq Miqrant Günü münasibəti ilə 19 dekabr 2016-cı il tarixdə keçirilmiş tədbirdə Dövlət Miqrasiya Xidməti yanında İctimai Şuranın üzvləri iştirak etmiş, Şura sədri Azər Allahverənov miqrantların hüquqlarının qorunması mövzusunda çıxış etmişdir.

**4.2.2-ci bəndin icrasına dair (İctimai şuraların tərkibi və fəaliyyəti ilə bağlı rəsmi internet resurslarında ayrıca bölmələrin yaradılması və məlumatların mütəmadi yenilənməsi)**

Dövlət Miqrasiya Xidmətinin fəaliyyətində ictimaiyyətin iştirakını genişləndirmək məqsədilə Xidmətin 3 dildə - Azərbaycan, rus və ingilis dillərində fəaliyyət göstərən rəsmi internet səhifəsində “Faydalı məlumatlar” bölməsində “Dövlət Miqrasiya Xidməti yanında İctimai Şura” adlı altbölmə yaradılmış və Şuranın fəaliyyəti ilə bağlı məlumatlar həmin altbölmədə yerləşdirilir və mütəmadi olaraq yenilənir.

**5.6-cı bəndin icrasına dair (Büdcə təşkilatları tərəfindən dövlət satınalmaları ilə bağlı məlumatların internet səhifələrində yerləşdirilməsi);**

Dövlət Miqrasiya Xidməti tərəfindən dövlət satınalmaları ilə bağlı məlumatların mütəmadi olaraq [www.tender.gov.az](http://www.tender.gov.az) internet səhifəsində yerləşdirilməsi təmin olunmuşdur.

**8.6-cı bəndin icrasına dair (“ASAN xidmət” mərkəzlərində rəhbər tutulan fəaliyyət prinsipləri və şəffaflıq standartlarının dövlət orqanlarında tətbiqi ilə bağlı tədbirlərin həyata keçirilməsi);**

“ASAN xidmət” mərkəzlərində rəhbər tutulan fəaliyyət prinsipləri və şəffaflıq standartlarının Dövlət Miqrasiya Xidmətində tətbiqi ilə bağlı tədbirlərin həyata keçirilməsi məqsədilə 13 oktyabr 2016-cı il tarixdə Bakı şəhər regional miqrasiya idarəsində “ASAN xidmət” mərkəzlərinə ezam olunmuş qrup rəhbərləri ilə görüş keçirilmiş, “ASAN xidmət” mərkəzlərində rəhbər tutulan fəaliyyət prinsipləri və şəffaflıq standartlarının Dövlət Miqrasiya Xidmətində tətbiqi ilə bağlı fikir mübadiləsi aparılmışdır.

**8.7-ci bəndin icrasına dair (Sahibkarların qarşılaşdıqları problemlərin həlli məqsədi ilə onların müraciətlərinə baxılması işinin təkmilləşdirilməsi və müvafiq tədbirlərin görülməsi);**

Sahibkarların qarşılaşdıqları problemlərin həlli məqsədilə onların müraciətlərinə baxılması işinin təkmilləşdirilməsi istiqamətində müvafiq tədbirlər görülmüşdür. Belə ki, “Azərbaycan Respublikasının mərkəzi və yerli icra hakimiyyəti orqanlarında Apellyasiya Şuralarının yaradılması haqqında” Azərbaycan Respublikası Prezidentinin 3 fevral 2016-cı il tarixli 762 nömrəli Fərmanında nəzərdə tutulmuş tapşırıqların icrasını təmin etmək məqsədilə Xidmət rəisinin əmri ilə Dövlət Miqrasiya Xidməti yanında Apellyasiya Şurası yaradılmış, Apellyasiya Şurasının və katibliyinin tərkibi müəyyən edilmişdir. Xidmətin rəsmi internet səhifəsində “Faydalı məlumatlar” bölməsində “Apellyasiya Şurası” adlı altbölmə yaradılmışdır. 2016-cı il ərzində sahibkarlıq fəaliyyəti ilə məşğul olan fiziki və hüquqi şəxslərin özlərinin sahibkarlıq fəaliyyəti ilə bağlı müraciətləri Dövlət Miqrasiya Xidməti yanında Apellyasiya Şurasına daxil olmamışdır.

Qeyd olunanlarla yanaşı, Dövlət Miqrasiya Xidməti  sahibkarlıq mühitinin yaxşılaşdırılması, əcnəbi sahibkarların ölkəmizin miqrasiya qanunvericiliyinin tələblərinə əməl etməklə uğurlu fəaliyyətlərinin stimullaşdırılması, həmçinin əcnəbi işçi qüvvəsini cəlb edən işəgötürənlərin qanunvericiliyin yeni tələbləri barədə məlumatlandırılmaları məqsədilə “Əmək miqrasiyası kvotasının müəyyən edilməsi Qaydası”na əsasən növbəti il üçün əcnəbi işçi qüvvəsinə tələbat haqqında proqnoz-məlumat təqdim edərkən əməkçi miqrantların ixtisaslarının Məşğulluq Təsnifatına uyğun olaraq göstərilməsi üçün 200-dən çox işəgötürənin 240-a yaxın nümayəndəsinin iştirakı ilə Xidmət tərəfindən tədbir təşkil etmişdir.

**10.1-ci bəndin icrasına dair (Açıq hökumət və korrupsiyaya qarşı mübarizə sahəsində ixtisaslaşan beynəlxalq təşkilatlar və xarici ölkələrin aidiyyəti dövlət orqanları ilə əməkdaşlıq əlaqələrinin təkmilləşdirilməsi, tövsiyə və tələblərin icrası üzrə tədbirlərin həyata keçirilməsi);**

Açıq hökumət və korrupsiyaya qarşı mübarizə sahəsində ixtisaslaşan beynəlxalq təşkilatlar və xarici ölkələrin aidiyyəti dövlət orqanları ilə əməkdaşlıq əlaqələrinin təkmilləşdirilməsi, tövsiyə və tələblərin icrası üzrə tədbirlərin həyata keçirilməsi diqqət mərkəzində saxlanılmışdır. Belə ki, bu istiqamətdə Avropa Şurasının Korrupsiyaya qarşı Dövlətlər Qrupunun (GRECO) Azərbaycan Respublikası üzrə hazırlanmış sənədlərinə:

* *1-ci və 2-ci Birgə dəyərləndirmə raundu üzrə (*Dəyərləndirmə məruzəsi, Uyğunluq hesabatı, Uyğunluq hesabatına əlavə);
* *3-cü dəyərləndirmə raundu üzrə (*Cinayət məsuliyyəti üzrə Dəyərləndirmə məruzəsi, Siyasi partiyaların maliyyələşməsinin şəffaflığı üzrə Dəyərləndirmə məruzəsi, Uyğunluq hesabatı, İkinci Uyğunluq hesabatı, İkinci Uyğunluq hesabatına əlavə);
* *4-cü dəyərləndirmə raundu üzrə (*Dəyərləndirmə məruzəsinə)

məruzə və hesabatlara aidiyyəti üzrə baxılmış, müvafiq araşdırmalar aparılmış və icrası birbaşa Dövlət Miqrasiya Xidmətinin səlahiyyətlərinə aid məsələlərə rast gəlinməmişdir.

Avropa Şurasının Korrupsiyaya qarşı Dövlətlər Qrupunun müvafiq sənədlərində hüquq-mühafizə orqanları əməkdaşları üçün korrupsiyaya qarşı mübarizə istiqamətində xüsusi araşdırma üsullarından istifadəyə, həmçinin dövlət qurumlarına münasibətdə vətəndaşların hüquq və vəzifələrinə dair təlimlərin keçirilməsi tövsiyə olunmuş və bu istiqamətdə müvafiq tədbirlər davam etdirilmişdir.

**10.2-ci bəndin icrasına dair (Müxtəlif hədəf qrupları, o cümlədən dövlət qulluqçuları üçün korrupsiyaya qarşı mübarizə və etik davranış üzrə təhsil-tədris proqramlarının hazırlanması, təlim və treninqlərin keçirilməsi, belə təşəbbüslərin dəstəklənməsi);**

Göstərilən istiqamətlər üzrə miqrasiya orqanlarında qulluq keçən işçilərin etik davranış qaydaları və bu qaydaların pozulmasına görə məsuliyyət, korrupsiya anlayışı, korrupsiya ilə əlaqədar hüquqpozmalar və bu kimi digər mövzularda 14 tədris proqramı çərçivəsində 23 saat təlim keçirilmiş, Xidmətin 326 əməkdaşı keçirilən tədris saatlarına cəlb olunmuşdur.

**10.4-cü bəndin icrasına dair (Açıq hökumət və korrupsiyaya qarşı mübarizə sahəsində sosial çarxların, bukletlərin, yaddaş kitabçalarının və digər maarifləndirici materialların nəşri və paylanması):**

Əcnəbilərin və vətəndaşlığı olmayan şəxslərin olduğu yer üzrə qeydiyyatı, onlara Azərbaycan Respublikasının ərazisində müvəqqəti və daimi yaşamaq üçün icazələrin verilməsi, həmçinin haqqı ödənilən əmək fəaliyyəti ilə məşğul olmaları üçün iş icazəsinin alınması, qanunvericiliyin tələbləri, habelə bu tələblərin pozulmasının nəticələri, qanunsuz miqrasiyaya qarşı mübarizə tədbirləri barədə məlumatlandırılmaları məqsədilə Dövlət Miqrasiya Xidməti tərəfindən 8 ali təhsil ocağında – Bakı Dövlət Universitetində, Memarlıq və İnşaat Universitetində, Dövlət Neft və Sənaye Universitetində, Tibb Universitetində, Qafqaz Universitetində, Azərbaycan Dövlət Pedaqoji Universitetinin Quba filialında, Azərbaycan Dövlət Rəssamlıq Akademiyasında və Gəncə şəhərində fəaliyyət göstərən Azərbaycan Dövlət Aqrar Universitetində maarifləndirmə tədbirləri keçirilmişdir.

Qeyd edilənlərlə yanaşı, Bakı şəhərində fəaliyyət göstərən mehmanxanaların, Xaçmaz regional miqrasiya idarəsinin xidməti ərazisində yerləşən turizm obyektlərinin, Şəki regional miqrasiya idarəsinin xidməti ərazisində yerləşən mehmanxana, sanatoriya, istirahət evi, pansionat, kempinq, turist bazasının 50-dən çox nümayəndəsinin iştirakı ilə maarifləndirmə tədbirləri həyata keçirilib. Bu barədə elektron və dövrü mətbuatda, o cümlədən telekanallarda məqalə və videoreportajların yayımı təşkil edilmişdir.

Bundan başqa 18 iyun “İnsan Hüquqları Günü” münasibəti ilə mayın 18-dən iyunun 18-dək davam edən insan hüquqları aylığı çərçivəsində Gəncə, Ağsu, Yevlax, Lənkəran regional miqrasiya idarələrinin əhatə etdiyi Göygöldə, Qobustanda, Yevlax Dövlət Dram Teatrınınbinasında, Lənkəran şəhərində fəaliyyət göstərən Heydər Əliyev Mərkəzində insan hüquq və azadlıqlarından bəhs edən mövzularda görüşlər keçirilib. Həmçinin 21 sentyabr “Beynəlxalq Sülh günü” ilə əlaqədar 21 avqust – 21 sentyabr tarixlərində elan olunan “Sülh aylığı” çərçivəsində Ağsu regional miqrasiya idarəsinin əhatə etdiyi Göyçay və Gəncə regional miqrasiya idarəsinin xidməti ərazisinə aid olan Goranboy şəhərlərində ictimaiyyət nümayəndələrinin iştirakı ilə tədbirlər keçirilmişdir.

Həmçinin aşağıda adları qeyd olunan rayonlarda əcnəbi və vətəndaşlığı olmayan şəxslər, vətəndaşlar, aidiyyəti dövlət orqanları, ictimai təşkilatlar, işəgötürənlər, sahibkarların nümayəndələrinin iştirakı ilə maarifləndirmə tədbirləri təşkil olunmuşdur. Yevlax, Şəki, Gəncə, Mingəçevir, Ağcabədi, Zərdab, Ağdaş, Ucar, Ağdam, Zaqatala, Balakən, Qax, Qəbələ, Balakən, Samux, Şəmkir, Naftalan, Gədəbəy, Daşkəsən, Tovuz, Sabirabad, Saatlı, Beyləqan, Füzuli, İmişli, Xaçmaz, Şabran, Qusar, Xudat, Siyəzən, Quba, Biləsuvar, Cəlilabad, Yardımlı, Kürdəmir və Ağsuda maarifləndirmə tədbirləri keçirilmiş, Mingəçevir, Zaqatala, Balakən, Qax, Qusar, Ağcabədi, Zərdab, Şəmkir, Balakən, Qusar və İmişlidə isə səyyar xidmət təşkil edilmişdir. Tədbirlərdə Xidmət tərəfindən Azərbaycan Respublikasında miqrasiya proseslərinin idarə edilməsi və tənzimlənməsi ilə bağlı görülən işlər, qanunvericiliyə edilən yeniliklər, vətəndaşsızlığın aradan qaldırılması, əcnəbi işçi qüvvəsindən istifadə qaydaları, qanunsuz miqrasiyaya qarşı ciddi mübarizə tədbirləri barədə iştirakçılara məlumatlar verilmişdir.

Qeyd edilən maarifləndirmə tədbirləri ilə bağlı 44 məlumat hazırlanaraq Xidmətin rəsmi internet səhifəsinin “Xəbərlər” altbölməsində yerləşdirilmişdir. Məlumatların dövrü mətbuatda dərci, ölkə telekanllarında və informasiya agentliklərində yayımlanması təmin edilmişdir.

Əcnəbilərin və vətəndaşlığı olmayan şəxslərin maarifləndirilməsi məqsədilə “Daimi yaşamaq icazəsinin verilməsi qaydaları” və “Xarici dövlətin vətəndaşlığını qəbul etmiş Azərbaycan Respublikası vətəndaşlarının nəzərinə!”adlı 2 videoçarx, Azərbaycan Respublikası Nazirlər Kabinetinin 2016-cı  il 14 mart tarixli 124 nömrəli qərarı ilə təsdiq edilmiş “Əmək miqrasiyası kvotasının müəyyən edilməsi Qaydası”nın tələblərinə uyğun olaraq növbəti il üçün əcnəbi (və ya vətəndaşlığı olmayan şəxs) işçi qüvvəsinə tələbat haqqında proqnoz-məlumatın Məşğulluq Təsnifatı üzrə peşələr göstərilməklə “onlayn” rejimdə doldurulması ardıcıllığına dair 3 dildə **1** video təlimat, həmçinin fotoların müşayiəti ilə **1** istiqamətləndirici, o cümlədən qaçqın, məcburi köçkün və vətəndaşlığı olmayan şəxslərlə bağlı **1** slayd hazırlanmış və Dövlət Miqrasiya Xidməti tərəfindən hazırlanmış Xidmətin fəaliyyətinə həsr olunan 32.40 dəqiqəlik filmin AzTv-də, “Lider” və “Region” telekanallarında, eyni zamanda Avropa miqrant böhranında, Azərbaycanda qaçqınlara, miqrantlara yaradılan şəraitdən bəhs edən 18.40 dəqiqəlik “Uzun səyahət” filminin 20 iyun Ümumdünya Qaçqınlar Günündə İTV-də yayımlanması təşkil edilmişdir. Bununla yanaşı, Xidmət əməkdaşlarının iştirakı ilə İTV\_də hazırlanmış “Diqqət mərkəzi” verilişinin nümayişi, həmçinin, Xidmətin 2 əməkdaşının AzTv-nin “Səhər” və İTV-nin “Yeni gün” proqramlarında iştirakları, İTV-nin Carçı proqramında miqrasiya qanuncvericiliyi barədə, “Lider” televiziyasının “Səda”, ATV-nin “ATV SƏHƏR”, ARB-nin xəbər proqramlarına qurumun fəaliyyəti ilə bağlı müsahibələri əsasında videoreportajlar hazırlanmış və telekanallarda yayımı təmin olunmuşdur. Həmçinin ictimaiyyətin maarifləndirilməsi məqsədilə Dövlət Miqrasiya Xidməti əməkdaşlarının müxtəlif vaxtlarda “ASAN radio”nun canlı efirində çıxışları təşkil edilmişdir.

Dövlət Miqrasiya Xidmətinin Azərbaycan, rus və ingilis dillərində “Miqrasiya” jurnalının hər bir nömrəsinin vaxtında nəşri, yaddaş vərəqələrinin çapı təşkil edilmişdir.

**11.1-ci bəndin icrasına dair (Fəaliyyət Planının icrasının monitorinqi prosesinə informasiya texnologiyalarının tətbiqi üzrə tədbirlərin görülməsi, Dövlət Miqrasiya Xidməti tərəfindən Fəaliyyət Planında nəzərdə tutulmuş tədbirlərin icrasına məsul şəxslərin müəyyən edilməsi);**

2016-cı il ərzində informasiya texnologiyalarının Xidmətin fəaliyyətində tətbiqi, həmçinin sənəd dövriyyəsinin elektronlaşdırılması məqsədilə Elektron Sənəd Dövriyyəsi proqram təminatı hazırlanaraq istifadəyə verilmişdir. Bununla da, Xidmət üzrə daxili yazışmalar tam olaraq elektronlaşdırılmışdır. Həmçinin Xidmət rəisinin əmri ilə Fəaliyyət Planında nəzərdə tutulmuş tədbirlərin icrasına məsul şəxs təyin edilmişdir.

**11.2-ci bəndin icrasına dair (Dövlət orqanlarının daxili nəzarət qurumları ilə korrupsiyaya qarşı mübarizə sahəsində ixtisaslaşmış orqanlar arasında məlumat mübadiləsi və səmərəli əlaqələndirmənin təşkili):**

Dövlət Miqrasiya Xidmətinin daxili nəzarət qurumu ilə korrupsiyaya qarşı mübarizə sahəsində ixtisaslaşmış orqanlar arasında məlumat mübadiləsi və səmərəli əlaqələndirmənin təşkili diqqət mərkəzində saxlanılmışdır. Bu istiqamətdə işlər növbəti illərdə yekunlaşdırılacaqdır.

**11.5-ci bəndin icrasına dair (Fəaliyyət Planında nəzərdə tutulan tədbirlərin icrası üçün vətəndaş cəmiyyəti institutları ilə əməkdaşlığın qurulması və onların fəaliyyətinin dəstəklənməsi):**

Dövlət Miqrasiya Xidməti vətəndaş cəmiyyəti institutları ilə əməkdaşlığın genişləndirilməsi və onların fəaliyyətinin dəstəklənməsi istiqamətində işləri davam etdirir.

**11.6-ci bəndin icrasına dair (Açıq hökumət və korrupsiyanın qarşısının alınması üzrə tədbirlərin icra vəziyyəti və qiymətləndirilməsi ilə bağlı ixtisaslaşmış sorğuların, araşdırmaların keçirilməsi və nəticələrinin elan edilməsi):**

Fəaliyyət Planının növbəti icra illərində Açıq hökumət və korrupsiyanın qarşısının alınması üzrə tədbirlərin icra vəziyyətinin qiymətləndirilməsi ilə bağlı sorğu və ya araşdırmaların keçirilməsi və nəticələrinin elan edilməsi nəzərdə tutulmuşdur.